Notum sit omnibus Christiane fidei cultoribus quia quidam miles nomine Eldinus calumniam intulit rectoribus Sancti Vincentii ecclesie que sita est in Matiscone civitate, scilicet Ledbaldo episcopo fratribusque sub ejus regimine Domino militantibus, ac post Ledbaldi presulis excessum, Gausleno episcopo qui post eum predicte ecclesie regimen suscepit, eamdem litem intulit de quodam manso qui situs est in pago Matiscensi, in agro Iggiacensi, in villa Minciaco, in quo Warnerius mansit. Expetebat autem ex hoc manso eulogias et equorum receptacula, et hanc consuetudinem jam dicte ecclesie rectores ei reddere prohibuerunt dicentes, illius mansi colonum hanc consuetudinem non debere neque pro silva, neque pro pascuis, neque pro aquis, neque pro ejusdem Beati Vincentii terra. Quam rem audiens predictus Eldinus, et quod dicebatur verum esse cognoscens, Gausleno episcopo omnibusque jam dicti loci fratribus hanc consuetudinem werpivit, ut nullo modo ipse vel successores eorum a predicti mansi cultoribus aliquam consuetudinem exigerent. Si quis contradixerit auri libras X persolvat; firma permaneat cuncto tempore. S. Eldini qui fieri jussit firmareque precepit. S. Walterii archidiaconi. S. Lamberti. S. Willelmi. S. Drogonis. S. Ugonis. S. Arlebaldi. S. Rotberti. Data per manum Rempyy, anno millesimo ab incarnatione Domini vicesimo II, regnante Rotberto rege.